### NN 22/2016 (11.3.2016.), Odluka koordinaciji aktivnosti unutar okvira za gospodarsko upravljanje Europske unije i sustavnom praćenju razvojnih inicijativa i projekata od osobitog strateškog značaja

VLADA REPUBLIKE HRVATSKE

604

Na temelju članka 24. stavaka 1., 2. i 3., te članka 31. stavka 2. Zakona o Vladi Republike Hrvatske (»Narodne novine«, br. 150/11 i 119/14), članaka 121. i 148. Ugovora o funkcioniranju Europske unije (Službeni list Europske unije C 83/1, 30.3.2010.), članka 1. stavka 3. Uredbe (EU) br. 1175/2011 Europskog parlamenta i Vijeća od 16. studenoga 2011. o izmjeni Uredbe (EZ) br. 1466/97 o jačanju nadzora stanja proračuna i nadzora i koordinacije ekonomskih politika (Službeni list Europske unije L 306/12, 23.11.2011.) i članka 6. stavka 1. Uredbe (EU) br. 1176/2011 Europskog parlamenta i Vijeća od 16. studenoga 2011. o sprečavanju i ispravljanju makroekonomskih neravnoteža (Službeni list Europske unije L 306/25, 23. 11. 2011.), Vlada Republike Hrvatske je na sjednici održanoj 4. ožujka 2016. godine donijela

ODLUKU

O KOORDINACIJI AKTIVNOSTI UNUTAR OKVIRA ZA GOSPODARSKO UPRAVLJANJE EUROPSKE UNIJE I SUSTAVNOM PRAĆENJU RAZVOJNIH INICIJATIVA I PROJEKATA OD OSOBITOG STRATEŠKOG ZNAČAJA

I.

Ovom Odlukom utvrđuje se institucionalni okvir i postupci povezani s koordinacijom aktivnosti unutar okvira za gospodarsko upravljanje Europske unije (u daljnjem tekstu: EU) na razini Vlade Republike Hrvatske.

Pritom je cilj osigurati snažnu koordinaciju politika i mjera koje su obuhvaćene gospodarskim nadzorom, npr. makroekonomske neravnoteže i financijska pitanja, i reformi koje su potrebne za poticanje rasta i stvaranja novih radnih mjesta u okviru strategije EU-a za pametan, održiv i uključiv rast (u daljnjem tekstu: Strategija EU 2020).

Ovom Odlukom također se utvrđuje koordinacija aktivnosti i način sustavnog praćenja i izvještavanja o razvojnim inicijativama i projektima od osobitog strateškog značaja za razvoj Republike Hrvatske.

II.

Koordinacija aktivnosti unutar okvira za gospodarsko upravljanje EU-a podrazumijeva:

– sinkronizirani model rada ministarstava i drugih središnjih tijela državne uprave po pitanju definiranja gospodarskih i proračunskih prioriteta te strukturnih reformi

– utvrđivanje zajedničkih ciljeva i instrumenata za rješavanje pitanja makroekonomskih neravnoteža i financijskih poteškoća povezano s procedurom prekomjernog proračunskog deficita, uzimajući u obzir komplementarnosti i učinke prelijevanja među fiskalnim i strukturnim politikama

– suradnju i ispunjavanje obveza koje proizlaze iz sudjelovanja Republike Hrvatske u Europskom semestru, godišnjem ciklusu usklađivanja i nadzora proračunskih, makroekonomskih i strukturnih politika država članica na razini EU-a i

– praćenje napretka u provedbi reformi i mjera za postizanje utvrđenih ciljeva na području pametnog, održivog i uključivog rasta.

Koordinacija i sustavno praćenje razvojnih inicijativa i projekata od osobitog strateškog značaja za razvoj podrazumijeva:

– koordinaciju donošenja kratkoročnih i srednjoročnih razvojnih inicijativa i planova ministarstava i drugih javnopravnih tijela te sustavno praćenje njihovih rezultata i učinaka na temelju utvrđenih ključnih pokazatelja

– koordinaciju donošenja kratkoročnih i srednjoročnih ciljeva poslovanja javnih poduzeća te sustavno praćenje dostizanja istih na temelju ključnih pokazatelja

– praćenje uspješnosti pripreme i provedbe projekata od strateškog značaja za razvoj Republike Hrvatske.

III.

Ovom se Odlukom osniva Međuresorna radna skupina za Europski semestar (u daljnjem tekstu: Radna skupina), radi koordinacije i praćenja aktivnosti koje su navedene pod točkom II. stavkom 1. ove Odluke.

IV.

Zadaće Radne skupine su:

– utvrđivanje srednjoročnih i kratkoročnih prioriteta gospodarske i proračunske politike te s tim povezano plana strukturnih reformi

– izrada nacionalnih dokumenata u okviru Europskog semestra, Programa konvergencije i Nacionalnog programa reformi te izvješća sukladno utvrđenom kalendaru Europskog semestra na razini EU-a

– praćenje provedbe i učinkovitosti utvrđenih strukturnih mjera i aktivnosti u nadležnosti tijela državne uprave iz područja gospodarske i fiskalne politike

– praćenje provedbe Posebnih preporuka Vijeća EU-a za Republiku Hrvatsku (u daljnjem tekstu: Preporuka)

– koordinirani razvoj i definiranje politika usmjerenih na ispravljanje makroekonomskih neravnoteža i fiskalnu održivost, poticanje rasta i stvaranja novih radnih mjesta te postizanje nacionalnih ciljeva Strategije EU 2020

– utvrđivanje ciljeva i očekivanih rezultata strukturnih reformi i mjera za pametan, održiv i uključiv rast te iniciranje ex-ante, periodičnih i/ili ex-post vrednovanja rezultata i učinaka

– utvrđivanje godišnjeg programa za novi instrument EU-a »Program podrške strukturnim reformama«

– razmjena informacija i komunikacija sa socijalnim i gospodarskim partnerima prilikom definiranja politika te izrade nacionalnih dokumenata i izvješća u okviru Europskog semestra i

– koordinacija svih ostalih poslova predviđenih okvirom za gospodarsko upravljanje EU-a.

V.

U Radnu skupinu imenuju se:

– Tihomir Orešković, predsjednik Vlade Republike Hrvatske, predsjednik Radne skupine

– Tomislav Karamarko, prvi potpredsjednik Vlade Republike Hrvatske, član

– mr. sc. Božo Petrov, potpredsjednik Vlade Republike Hrvatske, član

– dr. sc. Zdravko Marić, ministar financija, zamjenik predsjednika Radne skupine

– dr. sc. Miro Kovač, ministar vanjskih i europskih poslova, član

– Tomislav Panenić, ministar gospodarstva, član

– prim. dr. sc. Nada Šikić, dr. med., ministrica rada i mirovinskoga sustava, članica

– Tomislav Tolušić, ministar regionalnoga razvoja i fondova Europske unije, član

– dr. sc. Dubravka Jurlina Alibegović, ministrica uprave, članica

– prof. dr. sc. Predrag Šustar, ministar znanosti, obrazovanja i sporta, član

– doc. dr. sc. Dario Nakić, dr. med., ministar zdravlja, član

– Bernardica Juretić, ministrica socijalne politike i mladih, članica

– Lovro Kuščević, ministar graditeljstva i prostornoga uređenja, član

– Ante Šprlje, ministar pravosuđa, član

– dr. sc. Slaven Dobrović, ministar zaštite okoliša i prirode, član

– Darko Horvat, ministar poduzetništva i obrta, član

– Oleg Butković, ministar pomorstva, prometa i infrastrukture, član

– prof. dr. sc. Davor Romić, ministar poljoprivrede, član

– Anton Kliman, ministar turizma, član

– Tomislav Boban, predstojnik Državnog ureda za upravljanje državnom imovinom, član.

U radu Radne skupine sudjeluje i visoki predstavnik Hrvatske narodne banke.

Radna skupina može, prema potrebi, u svoj rad uključiti i predstavnike drugih nadležnih tijela i institucija, kao i predstavnike gospodarsko-socijalnih partnera.

VI.

Ured predsjednika Vlade Republike Hrvatske obavlja stručne i administrativne poslove za Radnu skupinu, operativno prati i koordinira provedbu Europskog semestra u Republici Hrvatskoj te u tim poslovima blisko surađuje s Ministarstvom financija i drugim tijelima u sustavu.

VII.

Za razradu konkretnih mjera sukladno prioritetima i ciljevima koje je utvrdila Radna skupina, provedbu, izvještavanje i komunikaciju, zaduženi su koordinatori za Europski semestar koji djeluju unutar nadležnih institucija.

Glavnog koordinatora za Europski semestar i strukturne reforme imenuje predsjednik Radne skupine, a nadležne institucije će u roku 3 dana od dana stupanja na snagu ove Odluke dostaviti Uredu predsjednika Vlade Republike Hrvatske prijedloge imenovanja koordinatora za Europski semestar za sljedeća područja nadležnosti:

– sukladno reformskim prioritetima u ciklusu Europskog semestra 2015./2016. i Preporukama Vijeća EU-a od 14. srpnja 2015.:

1. Ministarstvo financija, za područje javnih financija, financijski sustav, makroekonomski i fiskalni okvir

2. Ministarstvo rada i mirovinskoga sustava, za područje mirovinskoga sustava

3. Ministarstvo zdravlja, za reformu i fiskalnu održivost sustava zdravstva

4. Ministarstvo socijalne politike i mladih, za reformu sustava socijalne zaštite i konsolidaciju socijalnih naknada

5. Ministarstvo uprave, za reformu javne uprave na središnjoj i lokalnoj razini

6. Ministarstvo rada i mirovinskoga sustava, za područje tržišta rada

7. Državni ured za upravljanje državnom imovinom, za područje upravljanja i nadzora nad javnim poduzećima i privatizaciju

8. Ministarstvo gospodarstva, za smanjenje troškova poslovanja poduzeća i tržište usluga

9. Ministarstvo pravosuđa, za reformu pravosuđa i područje predstečaja i stečaja

– sukladno glavnim ciljevima Strategije EU 2020.:

10. Ministarstvo znanosti, obrazovanja i sporta, za glavni cilj Strategije EU 2020 vezan uz istraživanje i razvoj

11. Ministarstvo rada i mirovinskoga sustava, za glavni cilj Strategije EU 2020 vezan uz zapošljavanje

12. Ministarstvo zaštite okoliša i prirode, za glavne ciljeve Strategije EU 2020 vezane uz klimatske promjene

13. Ministarstvo gospodarstva, za glavne ciljeve Strategije EU 2020 vezane uz energetiku

14. Ministarstvo znanosti, obrazovanja i sporta, za glavne ciljeve Strategije EU 2020 vezane uz obrazovanje

15. Ministarstvo socijalne politike i mladih, za glavni cilj Strategije EU 2020 vezan uz siromaštvo

– za ostala područja reformi:

16. Ministarstvo financija – Porezna uprava, za porezni sustav

17. Ministarstvo regionalnoga razvoja i fondova Europske unije, za područje EU fondova

18. Ministarstvo graditeljstva i prostornoga uređenja, za područje graditeljstva i prostornoga uređenja

19. Ured za zakonodavstvo, za područje procjene učinka propisa.

Radna skupina potvrđuje koordinatore za Europski semestar, koji o svojem radu odgovaraju Radnoj skupini.

Radna skupina zadržava pravo izmjene prioritetnih i ostalih područja reformi, sukladno programu Vlade Republike Hrvatske, kao i koordinatora za Europski semestar.

VIII.

Zadaće koordinatora za Europski semestar su:

– razrada konkretnih mjera i aktivnosti sukladno prioritetima i ciljevima koje je utvrdila Radna skupina

– podrška u izradi nacionalnih dokumenata u okviru Europskog semestra, Programa konvergencije i Nacionalnog programa reformi, plana provedbe te svih ostalih izvješća prema Hrvatskome saboru, Vladi Republike Hrvatske i Europskoj komisiji

– koordinacija provedbe reformi u području za koje su nadležni

– izrada godišnjeg programa u okviru novog instrumenta EU-a »Program podrške za strukturne reforme« u nadležnosti Europske komisije

– podrška u pripremi pozicija i izlaganja hrvatskih predstavnika u radnim tijelima Vijeća EU-a povezano s provedbom reformi

– provedba i redovito izvještavanje Radne skupine o napretku u provedbi – mjesečno za reformske prioritete, mjere za provedbu Preporuka i mjere u okviru programa tehničke pomoći Europske komisije te tromjesečno za ostala područja reformi i glavne ciljeve Strategije EU 2020.

Za provedbu svojih zadaća koordinatori za Europski semestar formiraju i oslanjaju se na stručne timove u području za koje su nadležni.

Koordinatori za Europski semestar utvrđuju aktivnosti i rokove za izvršavanje pojedinih aktivnosti u svrhu pravovremenog obavljanja zadaća, sukladno sadržaju i rokovima koji su definirani u nacionalnim dokumentima u okviru Europskog semestra te sukladno zajedničkom kalendaru Europskog semestra na razini EU-a, uz podršku Ureda predsjednika Vlade Republike Hrvatske.

IX.

Aktivnosti iz točke II. stavka 2. ove Odluke obavlja Ured predsjednika Vlade Republike Hrvatske.

Predsjednik Vlade Republike Hrvatske imenovat će glavnog koordinatora za provedbu aktivnosti iz točke II. stavka 2. ove Odluke.

Ministarstva, druga središnja tijela državne uprave i ostale relevantne institucije s obzirom na točku II. stavak 2. ove Odluke, dužne su redovito izvještavati Ured predsjednika Vlade Republike Hrvatske o svim aktivnostima povezanim s točkom II. stavkom 2. ove Odluke, sukladno uputama Ureda predsjednika Vlade Republike Hrvatske.

X.

Sukladno članku 36. stavku 3. Poslovnika Vlade Republike Hrvatske, predsjednik Vlade Republike Hrvatske, ujedno i predsjednik Radne skupine, jednom mjesečno na zatvorenom dijelu sjednice Vlade Republike Hrvatske izvještava članove Vlade Republike Hrvatske o aktivnostima i aktualnostima obuhvaćenima ovom Odlukom.

Ured predsjednika Vlade Republike Hrvatske jednom tromjesečno podnosi pisano izvješće Vladi Republike Hrvatske o napretku u provedbi reformskih mjera i ostvarivanja ciljeva Strategije EU 2020 te o napretku u pripremi i provedbi ključnih razvojnih inicijativa i projekata od osobitog strateškog značaja za razvoj Republike Hrvatske.

Vlada Republike Hrvatske jednom godišnje podnosi izvješće Hrvatskome saboru, Odboru za europske poslove o aktivnostima Vlade Republike Hrvatske unutar okvira za gospodarsko upravljanje EU-a, uključujući informacije o napretku u provedbi reformskih mjera i ostvarivanja ciljeva Strategije EU 2020.

XI.

U skladu s politikama transparentnosti i pozitivnim propisima Republike Hrvatske u pogledu pristupa dokumentima i informacijama, Vlada Republike Hrvatske će na svojoj internetskoj stranici redovito objavljivati informacije koje se odnose na aktivnosti obuhvaćene ovom Odlukom.

XII.

Do stvaranja uvjeta iz točke VI. ove Odluke za provedbu ove Odluke, Uredu predsjednika Vlade Republike Hrvatske u obavljanju stručnih i administrativnih poslova za Radnu skupinu, operativnom praćenju i u koordinaciji provedbe Europskog semestra, pomaže Ministarstvo regionalnoga razvoja i fondova Europske unije, Uprava za strateško planiranje, koordinaciju fondova EU i međunarodnih programa.

Zadužuje se Ured predsjednika Vlade Republike Hrvatske da o ovoj Odluci, na odgovarajući način, izvijesti sva nadležna ministarstva, druga nadležna središnja tijela državne uprave i druge relevantne institucije u vezi točke II. ove Odluke.

XIII.

Stupanjem na snagu ove Odluke prestaje važiti Odluka o osnivanju Radne skupine za koordinaciju sudjelovanja Republike Hrvatske u Europskom semestru, klase: 022-03/15-04/327, urbroja: 50301-05/05-15-6, od 30. srpnja 2015. godine.

XIV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/16-04/21

Urbroj: 50301-05/05-16-4

Zagreb, 4. ožujka 2016.

Predsjednik

Tihomir Orešković, v. r.